CPANEL อวดกำไร Q3 ทะยาน 6 เท่า จ่อเซ็นงานเพิ่ม 300 ลบ. ดันปีนี้โตแกร่ง
CPANEL ฟอร์มสวย! ไตรมาส 3/65 กำไรโต 6 เท่าตัว จ่อเซ็นงานเพิ่ม 5 โครงการทั้งแนวราบและแนวสูง มูลค่า 150-300 ลบ. ดันปีนี้โตแกร่ง
CPANEL ฟอร์มสวย! ไตรมาส 3/65 กำไรโต 6 เท่าตัว จ่อเซ็นงานเพิ่ม 5 โครงการทั้งแนวราบและแนวสูง มูลค่า 150-300 ลบ. ดันปีนี้โตแกร่ง
11 พ.ย. 2565

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL ผู้ผลิตและจำหน่ายผลิตภัณฑ์แผ่นคอนกรีตสำเร็จรูป (Precast Concrete) ด้วยระบบอัตโนมัติ (Fully Automated Precast) ที่ใช้สำหรับงานก่อสร้างโครงการอสังหาริมทรัพย์ เปิดเผยถึง ผลประกอบการไตรมาส 3 ปี 2565 บริษัทมีรายได้รวม 122.15 ล้านบาท เพิ่มขึ้นจากช่วงเดียวกันปีก่อนที่มีรายได้รวม 63.40 ล้านบาท จำนวน 58.75 ล้านบาท หรือเพิ่มขึ้น 92.67% และมีกำไรสุทธิ 24.35 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 3.41 ล้านบาทจำนวน 20.94 ล้านบาทหรือเพิ่มขึ้น 613.29%
ส่วนผลประกอบการงวด 9 เดือนปี 2565 บริษัทมีรายได้รวม 316.73 ล้านบาท เพิ่มขึ้นจากช่วงเดียวกันปีก่อนที่มีรายได้รวม 220.67 ล้านบาท จำนวน 96.05 ล้านบาท หรือเพิ่มขึ้น 43.52% และมีกำไรสุทธิ 48.97 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 20.19 บาท จำนวน 28.77 ล้านบาท หรือเพิ่มขึ้น 142.48%  ซึ่งเติบโตมากกว่าผลประกอบการทั้งปี 2564 ที่มีรายได้รวม 312.44 ล้านบาท และมีกำไรสุทธิ 31.80 ล้านบาท
ทั้งนี้ ผลประกอบการของบริษัทเติบโตอย่างโดดเด่น จากการพัฒนาระบบการผลิต ทำให้ผลิต Precast Concrete ได้ในปริมาณที่มากขึ้น  และส่งมอบงานได้รวดเร็ว รวมถึงมีการบริหารจัดการควบคุมต้นทุนได้อย่างมีประสิทธิภาพ ส่งผลให้บริษัทมีความสามารถทำกำไรได้ดีขึ้นอย่างมีนัยสำคัญ
สำหรับทิศทางธุรกิจในช่วงไตรมาส 4 ปี 2565 แนวโน้มเติบโตต่อเนื่อง ปัจจัยสนับสนุนจากผู้ประกอบการอสังหาริมทรัพย์โครงการแนวราบ-แนวสูง เร่งการก่อสร้างเพื่อส่งมอบให้ลูกค้า ก่อนที่ภาครัฐจะยกเลิกสินเชื่อเพื่อที่อยู่อาศัย (LTV) ที่จะหมดอายุในวันที่ 31 ธ.ค.นี้ โดยเฉพาะที่อยู่อาศัยระดับกลาง-บน ซึ่งถือเป็นฐานลูกค้าของบริษัท
โดยมูลค่างานในมือ (Backlog) ณ 9 พฤศจิกายน 2565 อยู่ที่ประมาณ 1,146 ล้านบาท ทยอยรับรู้รายได้ภายในปี 2566 นอกจากนี้ บริษัทอยู่ระหว่างรอเซ็นสัญญา 5 โครงการทั้งแนวราบและแนวสูง มูลค่ารวมกว่า 150 – 300 ล้านบาท อีกทั้งอยู่ระหว่างเจรจากับลูกค้ารายใหม่ ซึ่งคาดว่าจะสามารถสรุปภายในปีนี้
ทั้งนี้บริษัทคาดว่าผลประกอบการปี 2565 จะสามารถทำนิวไฮและเติบโตได้มากกว่า 30% สูงกว่าเป้าหมายที่วางไว้ไม่ต่ำกว่า 25% เมื่อช่วงต้นปี